GRAZIA - Цветовете на сезона\nГрим тенденциите за 2010 демонстрират\nСъвършен тен, златисти искри и неутрални устни са новите властелини в грима в категория „почти незабележими“. Класическите стъпки в макиажа – руж, червило и спирала, не дават вид да са там. Нов въпрос стои пред бюти последователките: модерно ли е без грим? Отговорът не закъснява: да, ако сте модел за ревютата 2010 на Alexander Wang, Celine и Calvin Klein. За всички останали е позволено да си служат с визуална измама – иначе казано, фон дьо тен с генериращ сияние ефект, сенки в шоколадовокафяво и златно, които тонират естествената извивка на окото, кафяв молив – вместо стандарния черен – и червило в прасковено.\n1. Първи в играта на съвършени илюзии влизат Chanel. „Естествените тонове подчертават тена, улавят светлината, изразяват погледа и омекотяват скулите“, категоричен е Питър Филипс, артистичен директор на грим студиото на Chanel. Отпечатъка на великата си госпо-дарка Коко той поставя над пясъчно-златиста колекция, в която силно грее кадифената лимитирана пудра Еmpriente de Chanel за невероятен перлен воал върху цялото лице. Четири контрастиращи нюанса побират в кутията на сенките Les 4 Ombres изпепеляващия блясък на горещ пясък; Устните с Rouge Allure и Levres Scintillantes са в блестящи розово-кафеникави нюанси.\n2. За да подсигурим базата за прецизен грим, правилното решение е Gold Illusion Line Filler на La Prairie – придава златна сияйност на кожата, чувство за чист лукс с копринена текстура. Мултифункционалната му природа заличава по-фините и по-дълбоките бръчки с комплекс от златни микрочастици и копринени пептиди.\n3. Най-важният агент на красотата се завръща в уникална форма. С рекламно лице актрисата Еванджелин Лили L’Oreal лансираха True Match Roll’on, който спазва правилата на останалите топпродукти от линията да се адаптира бързо, леко и задълго върху всеки тип и цвят кожа. Новата ключова дума е „лесно“ с ефективен ролер за нанасяне.\n4. Сиянието е концентрирано и в новата линия подхранващи червила и сенки във флуидна форма, които лансират Oriflame. Откровено злато и топъл меден тон са основните герои за сенки за очи, които се нанасят лесно и гарантират дълготраен ефект.\nИ докато половината модна гилдия почти омаловажи работата на топ-гримьори като Пат Маграт, Гучи Уестман и Боби Браун или поне ги накара да действат, без да оставят следи, другата половина екзалтира публиката с шоу от цветове. Виолетово, тревистозелено, твърде много циклама и оранж покриха клепачите на моделите в ревютата на Phillip Lim, Luella и Dior. Пастелните сенки се поставят в плътна равна линия от вътрешния до външния ъгъл на окото точно до сгъвката. За да се запази цветът за дълго, поставете под него функционална база за грим от палитрата на Clarins.\n1. Givenchy пресъздава култовия си продукт Le Prisme Yeux Mono в 12 нови уникални цвята, които не пропускат провокативното синьо с името Dressy Indigo. Kомбинацията на един и същ цвят в различни текстури създава блажено разнообразие.\n2. Неповторимият чар на Френската Ривиера оставя отпечатък в последната палитра за очи на Lancome О, my Rose! Заслужава си да плъзнете наситена синьо-зелена линия по клепачите с новия молив за очи-глос Khol Gloss, след което да добавите сенки в ъгъла на клепача за матово блестящ контраст, препоръчват от марката.\n3. В случай че разчитате на заслепяващ ефект с минимални усилия, вземете на четката малко количество от единичните Earth Spirit на Max Factor, пръснете ги върху горния клепач, поставете върху тях капка от любимия си глос за устни и внимателно разнесете. Желаният ефект е 3D светлина на погледа и в никакъв случай много мазен ефект. Малко глос и върху устните!\n4. Опушеният макиаж е ефектен и опасен. За щастие Bourjois минимизират риска да изглеждате уморени с тройна палитра сенки за очи с космически блясък Smoky Eyes.\n5. За събуждане на 80-те в грима използвайте плътни, матови и градиращи в хармонична палитра от синьо сенки от палитрата на 12h Quads Eyeshadows на Revlon. Поставете тъмната сянка в основата на клепача по познатия начин, по-светъл тюркоазен нюанс изтеглете настрани. Леко изсветлете частта под веждата с най-лекия тон. Червилото е в червено.\nС хитри маневри през последните години розовото постигна приза за най-добър цвят за свеж грим с уточнение: “за всеки цветови тип кожа“. Смелостта на марките от няколко години насам, когато за първи път поставиха цикламенорозовото в пряка битка с вечното черно, е възнаградена – гамата от френските сладкарници днес е глобално застъпена и сиропира всичко с бледорозово, малиново, ягодово и фуксия. Галиано продължава да експлоатира малиновия цвят високо на скулите за вечерен haute couture грим. Линиите на Maybelline и Max Factor пък възлагат сериозни очаквания на крем-ружа в розово – продукт, които създава цвят с триизмерен изглед за здрав вид, очарователна плътност на скулите и лека текстура.\n1. New Look Dentelle Dior е вдъхновена от съвършената дантела. За лице, окъпано в цвят, използвайте пудрата Pudriere dantellе върху носа, брадичката и скулите. Абсолютният boosting ефект за тена е SkinFlash Premier стик коректор.\n2. Инспирирана от цветните мастила, колекцията New Impressions на Никола Дежан за Givenchy изобразява нежна, въздушна пролет 2010. „С Printed Lips – маркер за устни за светкавично нанасяне на лек цвят с богата водна основа и активни оцветители – исках да придам цвят на устните, без да натрупвам текстура“, обяснява дизайнерът. Руж Le Prisme Blush допълва усещането с четири розови тона в кадифена и сияйна палитра.\n3. В колаборация с дизайнера Майкъл Корс в началото на месец март Estee Lauder лансира на пазара Very Hollywood Collection – облените в слънчева светлина розови нюанси за устни и скули и тъмната сянка на очите в стил филм ноар предстоят, вдъхновени от блясъка на киното.\n4. Животът в розово, окъпан от източната красота на черешов цвят, представят Guerlain с колекцията Cherry Blossom. Върху клепачите полепва перлен розов прашец от палитрата за очи Ombre Eclat 4 Couleurs. Умореният тен на лицето изчезва с мекото сияние на Blush Eclat.\n5. O My Rose! на Lancome съчетава модерната ню уейв вълна с ретро стил от 60-те. Нежен коралов цвят и морскозелено са култовите за линията. Палитрата за очи Pop’n’Palette събира четири пищни нюанса за блестящ поглед. Нежен и все пак лъчист е и ружът Pop’n’Cheeks за здравословен блясък.\nФотография: Redaelli, PR


Онлайн покер феноменът Tom “Durrrr” Dwan хванат да яде застрашена риба | PokerNews\nОнлайн покер феноменът Tom “Durrrr” Dwan хванат да яде застрашена риба\n24 Януари, 2011 PokerNews.bg\nОнлайн покер феноменът бе хванат да яде "застрашена риба" на неразкрито място, късно в неделя вечер, докато е в Мелбърн, Австралия. Tom Dwan участваше в Aussie Millions 2011 $100K Challenge, което в крайна сметка беше спечелено от англичанина Sam Trickett. Dwan обаче не е бил наясно, че рибата е била в списък на "застрашени видове".\nПовишаване информираността за това кои риби са на ръба на изчезване, може да помогне за промяна на храненето с риба, навиците за закупуване на подобни продукти и да се прекрати плячкосването на невидимата екосистема, която е в състояние на стрес и сериозен спад.\nКато цяло, в Австралия има повече застрашени от изчезване животни, отколкото в която и да е друга страна в света.\nВ Австралия беше пуснато “Ръководство за морски дарове”, което покер играчи участващи в Aussie Millions 2011 трябва да прочетат преди да влезнат в ресторант и да изберат своята вечеря.\nТова са рибите, които трябва да избягвате в Австралия:\n[user178718] 24-01-2011 14:45\nВъобще не са застрашени, ако са застрашени значи всички имаме проблем. Риби има колкото щеш и са 2-3 вида основно\n[user68935] 24-01-2011 13:09\nА колко "застрашени риби" по масите на FullTilt е изял... Една повече или по-малко, голяма работа.\nTom Dwan Aussie Millions\nTom “durrrr” Dwan спечели $9 милиона в heads-up кеш игра 2\nChau "La Key U" Giang спечели $2,6M пот в Макао 3


Европейските лидери – изненадани от вота по сделката за брекзит - bTV Новините\nЕвропейските лидери – изненадани от вота по сделката за брекзит\nДоналд Туск също посъветва Великобритания да остане в Евросъюза\nПубликувано в 11:18 ч. 16.01.2019 г. - Обновено в 12:46 ч. 16.01.2019 г.\nЕвропейските лидери изразиха силна изненада от вота, но не дадоха знак, че са склонни на компромис.\nИрландия обяви, че ще се готви за брекзит без сделка. Шотланският първи министър Никола Стърджън пък призова за спиране на брекзит и за втори референдум по темата.\n"Първо, смятам, че трябва да спрем действието на Член 50, за да избегнем риска Великобритания да напусне Евросъюза на 29 март без споразумение. Второ, трябва да се приложат нужните закони този въпрос да се върне обратно при електората", коментира Никола Стърджън.\nПрезидентът на Европейския съвет Доналд Туск също посъветва Великобритания да остане в Евросъюза.\n"Ако сделка е невъзможна, ако никой не иска сделка, кой ще има куража да посочи единственото позитивно решение?", написа той в Туитър.\nПредседателят на Еврокомисията Жан-Клод Юнкер призова британското правителство да изясни намеренията си, като предупреди, че времето изтича. А според френския президент Еманюел Макрон най-силно ще пострадат британците.\n"Първите губещи са британците. В този контекст те трябва - без никакъв преходен период - да договорят бъдещите ни отношения", посочи Еманюел Макрон.\nИспанското правителство предупреди, че отхвърленото споразумението е било "най-доброто възможно" и предоговарянето му "ще доведе до опасен сценарий".


Доходоносна инвестиция в ягоди\nНачало/Доходоносна инвестиция в ягоди\nДоходоносна инвестиция в ягодиКатерина Делева2016-10-27T11:03:03+00:00\nЯгодата (Fragaria) е род растения от семейство Розоцветни (Rosaceae), както и плодът на тези растения, който е с високо съдържание на въглехидрати и витамини. От дълбока Древност, човек използва за храна плодовете на диворастящата ягода, но като културно растение е пренесена в Европа едва през ХVІІІ век, като се счита, че първият ягодов сорт – ананасова ягода – е създаден в Холандия. В днешно време, ягодата се отглежда в почти всички части на земята, като най-големи производители са САЩ и Полша.\nЯгодовите плодове съдържат средно 60-70 % витамин С, т.е. колкото витамини има лимона, което го прави отличен заместител. Освен витамините, ягодите съдържат захари, киселини и значителни количества калиеви, калциеви, фосфорни и железни соли, които биват лесно усвоими от човешкия организъм. Тази висока биологична стойност на ягодовите плодове определя и техните диетични и лечебни качества. Усилената им консумация се препоръчва при лекуване на редица заболявания, като бъбречни, чернодробни, жлъчни и др..\nПлодовете на ягодата са с отлични вкусови качества и могат да бъдат консумирани пресни или преработени, като запазват вкусовите и хранителните си свойства, включително и замразени. Те биват великолепна суровина за производството на висококачествени компоти, конфитюри, сладка, желета, мармалади и др.\nСветлина – Всички сортове изискват наличието на слънчева светлина, за да бъде произведена максимална продукция. В идеалния случай, ягодовите насаждения всекидневно следва да бъдат излагани на най-малко 6 – 8 часа пряка слънчева светлина. Обикновено, места с южно изложение биват идеални за отглеждане на тази култура. Ягодата понася добре и разсеяната светлина, поради което успешно се отглежда като подкултура в междуредията на млади неплододаващи овощни градини.\nКлимат – Ягодата бива нестудоустойчиво растение, което измръзва при зимни температури под [-15 С], особено ако растенията не са покрити от дебела снежна покривка. Зимните мразове и летните засушавания са ограничаващи фактори, затова и ягодовите насаждения не могат да се отглеждат при неполивни условия и на открити и ветровити места, където през зимата не се задържа дебела снежна покривка.\nВлага – Ягодовите насаждения се отнасят към влаголюбивите растения. Високите изисквания към почвената влага се дължат на плитко разположената и коренова система и на непрекъснатия растеж и образуване на нови листа, почти през целия вегетативен период. При недостиг на почвена влага, фазите на цъфтежа и плодообразуването протичат в по-късни срокове, като голяма част от плодовете остават недоразвити, дребни и с влошени вкусови качества.\nПочва – Ягодата не е много взискателна към почвата, което води до успешното и отглеждане върху почви с различен механичен състав. Високи и редовити добиви се получават както върху леки, така и върху по-тежки почви. По-леките почви следва да съдържат достатъчно количество хумус, за да бъдат влагозадържащи. Развива се задоволително в места със слабо кисели почви, но най-дълголетна е при почви с рН 5,5 до 6,5. За непригодни се смятат много тежки, лошо аерирани почви, а също така и неокултурени, заблатени, солени и силно варовити.\nДревните римляни са сред първите разкрили лечебните свойства на ягодите. Те ги използвали при симптоми на меланхолия; срещу припадъци, висока температура, възпаления, отравяне на кръвта и камъни в бъбреците.\nСпоред съвременни проучвания, ягодите спомагат за понижаване нивото на общия холестерол и триглицеридите; полезни са при лечение на кожни алергични реакции, като имат противовъзпалителен, антиоксидантен и противораков ефект.\nНедостигът на определени хранителни вещества и свободни радикали са сред основните причини за нарушените функции на очите – дегенерация на зрителните нерви, изсъхване на очите, зрителни дефекти. В ягодите се съдържат антиоксиданти – флавоноиди, фенолни вещества и витамин С, които облекчават подобни състояния, а наличието на калий спомага за правилно поддържане на очното налягане.\nВ ягодите е открито високо съдържание на полифеноли, които до голяма степен допринасят за нормалното функциониране на мозъка. Според редица изследвания, консумацията на ягоди спомага да се забавят дегенеративните процеси в мозъка и да се предотвратят когнитивните нарушения. Полифенолите притежават антиоксидантни свойства и противовъзпалителни ефекти, които спомагат забавянето на стареене на тъканите, включително и мозъчните. Ягодите спомагат добрата перисталтика на червата, поради високото съдържание на вода и фибри; прочистват организма от токсини, а калиевите соли благоприятстват за отделянето на излишни течности.\nСъздаване и отглеждане на ягодови насаждения\nИзбор на подходящо място – При определяне местата за създаване на ягодови насаждения, следва да се има предвид изискванията към почвените условия, възможностите за поливане, защитеността на местото, транспортните възможности и др.. Вече отбелязахме, че растенията се развиват добре и плододават обилно, както върху леки, проветриви и богати с хумус почви, така и върху по-тежки черноземи. В случая, не е толкова важен механичния състав на почвата, а тя да бъде дълбока, оцедлива и добре разработена. У нас, най-подходящи са равнинните почви, особено разположени в поречията, като за получаване на редовни и високи добиви е необходимо да се отреждат поливни площи. Естествените и изкуствени ветрозащитни пояси на района имат голямо значение, поради по-високите изисквания на културата към защита от ветрове. При избора на място за насажденията, за предпочитане са тези, които са близко до населено място, с което се предполага близостта до удобни пътища, преработвателни предприятия и консумативни центрове и съответно редуциране на тези разходи.\nИзбор на посадъчен материал – Изборът на подходящ сорт зависи от предпочитанието и почвено-климтичните условия на месторастенето в района, където ще се отглежда. Сортовете се различават по време на засаждане; узряване, вкус, аромат, размер, жизненост, устойчивост, продуктивност и др.; изборът на сорт зависи от начина на обработка и типа на крайния произведен продукт – пресни плодове, за конфитюри и сиропи, за сладкарската промишленост или за замразяване.\nПодготовка на почвата – При подготовката на почвата е от съществено значение предшественикът, след който ще се зараждат ягодите. Добри предшественици са фасулът, соята, ранните картофи и грахът, като тези култури освобождават площите в края на лятото, с което се създава възможност за ранно засаждане на ягодите. Най-важни подготвителни мероприятия са основно торене и качествена обработка на почвата.\nЗасаждане – Оптималния срок за засаждане в припланинските и планинските райони е в края на август, а за полските и южни райони – септември. Познати са няколко форми на засаждане на ягодите – едни са подходящи при промишлени насаждения и недостиг на работна ръка, а други – за дворни градини, където ягодите се отглеждат ръчно. Форми на засаждане: едноредова лента (подходяща за отглеждане в промишлени условия; растенията се засаждат в редове); двуредова лента (растенията се засаждат в 2 реда); квадратно-гнездово (засаждат се по 4 на гнездо); килиместо (засаждане на ленти по 3 реда, като на 2-рата година редовете се сливат).\nОтглеждане и добив – Важно е да се знае, че едно ягодово насаждение има 4-ри годишен производствен цикъл, като дава най-високи добиви през 2-та, 3-та и 4-та година от засаждането си. След това добивите падат силно и от икономическа гледна точка, насаждението става неефективно. Ягодите плододават по-слабо през 1-та година (600-1000 кг./дка), а през 2-та, 3-та и 4-та достигат своя максимум в добивите (1000-2500 кг./дка; в отделни случаи до 3500-4000 кг./дка).\nБеритба – Извършва се през 1-2 дни, през хладните часове на деня. Препоръчително е след дъжд/роса, мокрите плодове да не се берат, тъй като загиват бързо. Берат се в различна степен зрялост: за преработка (сокове, желета, конфитюри) – напълно узрели; за консумация в прясно състояние и за компоти – малко преди пълна зрялост; за износ – когато са започнали да порозовяват.\nБолести и вредители – При отглеждането на ягоди, сред по-сериозните болести и вредители по ягодовите насаждения се отличават: „антракноза по ягодата“, характеризираща се със светло-кафяви воднисти потопени петна по плодовете; „ъгловати петна“, характеризираща се с червеникаво – кафяви, покрити с бактериален ексудат и изсъхване на нападнатите тъкани; „пръстеновидни петна“, характеризираща се със завити листа, некротиращи прогресивно към върха на растението, недоразвити крехки леторасти и др.\nБългария заема челни позиции в производството на ягодоплодни растения и конкретно ягоди. Производителите от Северна България, основно намират приложение на продукцията си по северното ни Черноморие и Румъния, но се намира добър пазар в Германия, Холандия, Франция и Белгия. Търсенето на ягоди превъзхожда предлагането на пазара, което е предпоставка за пласиране на цялата произведена продукция. В страната също се забелязва недостиг на плодовете, което е сигурен пазар за поне 2/3 от продукцията.\nЦенообразуването в сектора е повлияно от два основни фактора:\nОбеми на предлагане на готовата продукция\nВзаимодействието на тези два фактора е различно всяка година и това обуславя движението на цените през годините. Факторът на предлагането е един от основните при ценообразуването. При „лоши“ години, когато външни фактори влияят върху производството и на пазара няма достатъчно продукция, цените на едро се покачват и достигат до нива от (средно) 1.80 – 2.00 лв./кг.. В обратния случай – при насищане на пазара, в пиковия период на плододаване, цената пада до нива 1.20 – 1.50 лв./кг.. В периода юли-октомври, когато на пазара се предлагат единствено плодове на ремонтантните (целогодишни) сортове, цената достига и до 3 лв./кг.\nАко се стремите към ароматна градина и доходоносен бизнес, то ягодовите насаждения са точно за Вас.\nТаблица 1: „Разходи за създаване на 1 декар ягодови насаждения“\nНа Таблица 1 са показани приблизителните разходи за създаване на ягодови насаждения, като показаните стойности за в лева за декар. В нея са включени основни разходи по материали; машинотракторни и транспортни услуги и труд.\nТаблица 2: „Разходи за отглеждане на ягодови насаждения“\nВ Таблица 2 сме показали приблизителните разходи за отглеждане на плододаващо ягодово насаждение, като в разходите се включват материали, машинотракторни и транспортни разходи и труд.\nТаблица 3: „Очаквани приходи и добив от декар“\nНа Таблица 3 може да се види среден добив от декар и съответно общ приход, изчислен на база средна изкупна цена.\nЯгодовите насаждения са печелившо бизнес начинание – особено отглеждани оранжерийно. Както вече споменахме, е добре да разполагате с напоителна система, за да бъдат подсигурени максимално добри условия за плододаване на насажденията. Инвестиционните разходи за създаване на\n5 дка стопанство например, възлизат средно на 12 000 лева, което би представлявало трудност за всеки един земеделски стопанин. В тази връзка, през програмен период 2014-2020г. – Програма за развитие на селски райони предоставя възможности за финансиране, както за малки земеделски стопанства, така и за вече големи производители – установили се на пазара.\nТази инвестиция би могла да бъде реализирана по мярка 6.3 „Стартова помощ за развитието на малки стопанства“, където помощта е в размер на 15 000 евро и е насочена към устойчивото развитие и растеж на малките стопанства. По мярката се подпомагат всички дейности, които могат да гарантират това развитие, например: финансиране за изграждане, придобиване и подобряване на селскостопански сгради; закупуване на нови машини, съоръжения и оборудване; разходи за създаване/презасаждане на трайни насаждения и не на последно място – разходи за изготвяне на проектно предложение. Приемът по тази мярка започна на 4 юли и ще продължи до 12 август 2016г.\nЗа по-напреднали и вече установили се на пазара земеделски стопани ще бъде по-подходяща мярка 4.1 „Инвестиции в земеделски стопанства“, по която финансирането е в размер на 50% и може да бъде увеличено до 60%. По тази мярка също може да получите финансиране за изграждане, придобиване и подобряване на сгради, вкл. изграждане на оранжерия; закупуване на нови машини, специализирани транспортни средства, съоръжение и оборудване, вкл. оранжерийни артикули; създаване/презасаждане на трайни насаждения; дава се възможност и за закупуване на земя (на база данъчна оценка), както и всички общи разходи, свързани с изготвянето на проектното предложение.\nТези от Вас, които желаят да затворят цикъла на производство, например, чрез изграждане на преработвателно предприятие (консервиране, производство на сок, мармалад, конфитюр и др.) и закупуване на необходимите съоръжения – могат да кандидатстват за субсидия по мярка 4.2 „Инвестиции в преработка/маркетинг на селскостопански продукти“.\nПрограмата позволява да направите и допълнителни инвестиции, които да подобрят значително добивите и качеството на продукцията от Вашите ягодови насаждения. Примери за това могат да бъдат:\nИзграждане на сондаж;\nИзграждане на капково-напоителна система;\nИзграждане на фотоволтаик, за нуждите на стопанството;\nЗакупуване на специализирана земеделска техника и транспортни средства;\nВсички разходи по изграждане и оборудване на оранжерия и др.\nЗа да научите всички възможности за финансиране през тази година, независимо дали е за развитието на земеделска дейност или за изграждане на преработвателно предприятие, както и да превърнете Вашите планове в реален и доходоносен бизнес, бихте могли да се свържете с екип от специалисти, които да Ви помогнат и консултират в това начинание.


Общо 17 нови случаи на заразени с коронавирус днес - Теми в развитие | Vesti.bg\nНай-засегнатата група е на хора на възраст 40 - 49 години\n22 март 2020, 08:09, oбновена на 23 март 2020, 22:19\nО бщо 17 са случаите на коронавирус у нас днес. Този следобед са потвърдени още 2 проби.\nТова обяви в ефира на предаването "Неделята на NOVA" началникът на Националния оперативен щаб ген.-майор Венцислав Мутафчийски.\nЕдиният от новопотвърдените е от Плевен, другият е в "Пирогов" и е в доста тежко състояние. Става въпрос за 67-годишен мъж.\n"В бъдещите дни бройката най-вероятно ще се удвои. Надяваме се с мерките да смалим тази яростна епидемия", каза ръководителят на Оперативния щаб.\n"Не допускам, че до средата на април положението ще бъде овладяно. Математическите анализи, които се правят при нас и в БАН, показват, че се намираме в дъното на изкачването. Кога ще се изкачим и с каква скорост – не можем да кажем", поясни Мутафчийски. По думите му вероятно пикът на болестта ще бъде до 2-3 седмици.\n"Тогава трябва да бъде отменено извънредното положение, но дали това ще стане, още не е ясно", коментира Мутафчийски.\n"За три дни надминахме 300 000 случая в света. В сряда минаха 200 000, а сега са 308 000 случая. В Италия вече са 53 000 заразените, вчера имаше рекорд - 793 души, които са починали. А Корея - има 98 само случая, явно мерките имат успех. На Балканите - Гърция - 530 случая, Турция - 947 - само за миналия ден 277 нови, а починали са 21 души", обобщи началникът на Оперативния щаб за борба с коронавируса.\n"Младите са заразени, по-леко боледуват, но разнасят заразата".\nГрупата 60 - 69 години - 14 болни и са 10 на сто от заразените.\nГрупата 70 - 79 години - 7 случая;\nГрупата 80 - 89 години - 3 случая;\nОбщо 24 случая - там са и тримата починали пациенти.\nОт 0 до 50 години са всички останали заразени, от които 8 са с по-тежка клинична картина - с двустранна бронхопневмония, а останалите са под домашна карантина.\nГрупата до 19 години - 7 на сто от заразените;\nГрупата 20 - 29 години - 16 на сто от заразените;\nГрупата 40 - 49 години - 29 на сто от заразените - това е най-засегнатата група.\nГрупата 30 - 39 години - 15 на сто от заразените;\nГрупата 50 - 59 години - 16 на сто от заразените.\n"Ще препоръчаме на кмета на София да се затворят подстъпите към Витоша. Вчера на Витоша беше като на събор", заяви той.\nзаразени коронавирус у нас